Daerah Bintulu

Daerah Bintulu (;  ) ialah sebuah daerah di wilayah Sarawak, Malaysia. Daerah ini adalah sebahagian daripada Bahagian Bintulu yang merangkumi Bintulu, Sebauh dan Tatau. 

Jumlah penduduknya ialah seramai 178,646 orang pada tahun 2020. Majoriti penduduk yang tinggal di daerah ini beretnik Iban. Pekan pentadbiran bagi daerah ini ialah Pekan Bintulu. Daerah ini juga memiliki luas sebanyak 1,990.88 kilometer persegi.

 Sejarah 
Daerah Bintulu direkodkan telah wujud sejak tahun 1945 selepas pelantikan pegawai daerah Bintulu yang pertama iaitu P.H. Buxton. Daerah ini kemudiannya dinaik taraf kepada sebuah bahagian yang baharu, iaitu Bahagian Bintulu pada tahun 1987. 

Pada masa itu, keluasan daerah Bintulu merangkumi daerah Tatau dan Sebauh di mana kedua-duanya merupakan daerah kecil di bawah daerah Bintulu. Setelah pembentukan Bahagian Bintulu, keluasan daerah Bintulu semakin berkurangan seperti sekarang apabila daerah kecil Tatau dinaik taraf kepada sebuah daerah penuh pada 1989, dan daerah kecil Sebauh dinaik taraf kepada sebuah daerah penuh pada tahun 2015.

 Pentadbiran 
Daerah Bintulu terletak di bawah pentadbiran Pejabat Daerah Bintulu yang merupakan sebahagian daripada pentadbiran Bahagian Bintulu. Pihak berkuasa tempatan yang mentadbir daerah ini pula ialah Lembaga Kemajuan Bintulu. 

 Politik 
Daerah Bintulu diletakkan di bawah tiga kawasan Dewan Undangan Negeri (DUN) iaitu Jepak (N67), Tanjong Batu (N68) dan Samalaju (N70) yang terletak di bawah kawasan Parlimen Bintulu (P217).

 Geografi 
Daerah Bintulu terletak di tengah negeri Sarawak, dan di utara bahagian Bintulu. Daerah Bintulu bersempadan dengan daerah Subis di timur laut, daerah Sebauh di timur, daerah Tatau di selatan dan Laut China Selatan di barat.

Daerah Bintulu mempunyai keluasan kira-kira 1,990 kilometer persegi dan mempunyai titik tertinggi mencecah 634 meter. Bentuk muka bumi daerah ini kebanyakannya merupakan kawasan rata dan mendatar manakala di bahagian utara dan selatan daerah ini merupakan kawasan berbukit. Antara sungai utama yang mengalir di daerah ini termasuklah Sungai Kemena.

Taman Negara Similajau terletak di utara daerah ini dan merangkumi kawasan pantai sepanjang 40 kilometer. Taman ini merupakan habitat kepada 185 spesies burung dan 24 spesies mamalia.

 Demografi 
Berdasarkan bancian Malaysia 2020, jumlah penduduk di daerah Bintulu ialah seramai 178,646 orang dengan kepadatan penduduk 90 orang perkilometer persegi yang dikategorikan sebagai taburan penduduk sederhana padat. Bancian ini juga merekodkan sejumlah 42,791 isi rumah dengan 46,979 tempat kediaman. Majoriti penduduk di daerah Bintulu merupakan Bumiputera selain Melayu, dengan majoriti antara mereka berbangsa Iban. Penduduk berbangsa Cina membentuk kumpulan kedua terbesar diikuti penduduk berbangsa Melayu. Penduduk bukan warganegara terdiri daripada 16,006 orang.
+Bilangan penduduk mengikut bangsa pada tahun 2020.StatusBangsaJumlahWarganegaraMelayu24,535Bumiputera lain103,941Cina33,326India287Lain-lain551Bukan warganegara -16,006Jumlah178,646

 Agama 
Di daerah Bintulu, agama Kristian merupakan agama paling ramai penganut dengan peratusan 59 peratus diikuti agama Islam sebanyak 32 peratus. Sebanyak hampir tujuh peratus penduduk beragama Buddha. Penduduk beragama Hindu dan lain-lain serta tidak beragama membentuk kumpulan minoriti.
+Bilangan penduduk mengikut agama (2020)AgamaJumlahKristian104,771Islam58,255Buddha11,742Tidak diketahui1,672Tidak beragama1,136Lain-lain723Hindu347Jumlah178,646

 Rujukan 

 Pautan luar 
 . Dicapai pada 21 Februari 2021.

Kategori:Daerah di Bahagian Bintulu